Ad neqqim di tmacahut n Lila, ad naf deg-s tadyant yeqqnen ɣer ddin, baba-s n tullas-nni ad iruḥ ɣer «lḥiǧ »4, maca uqbel lmerwaḥ iweṣṣa-tent ur ttellint ara tawwurt i yiwen, Lila tuɣ awal n baba-s skud tuska-d d tuḥdiqt gar-asent, tettaɣ awal n baba-s ur tezmir ad txalef rray-is mgal yisetma-s i yuɣin ara rray-is, iswi n tmacahut-agi d aselmed n tuṭṭfa diddin d lemqadra n lwaldin d tegmat, yewwi-d fell-as mass Haddadou awal imi i d-yenna: «Nettaf tinfaliyin yezdin inselmen am leqder n lwaldin, lxudma n lxir d wanef i cer (…) yeẓẓul lɛica, iruḥ ɣer lḥiǧ »5, timucuha-agi yesɛan assaɣ akked lwaldin d tid yelhan s waṭas i ugrud, imi yeḥwaǧ ad yessel i tenfaliyin d yineḍruyen xeddmen lwaldin ɣef demma n warraw-nsen neɣ ayen txeddem dderya ɣef wudem n lwaldin-nsen, anect-agi yettaǧǧa agrud ad yefhem aɣalaf n imawlan ɣef warraw-nsen d waniɣer tessawaḍ tayri yezdin tawacult, imidi tmacahut n « baba inuba »6, tban-d tayri yellan gar umɣar-nni yukren aksum d warraw-is tessaweḍ-iten ad bedden yid-s yerna ur ttaken ara fell-s afus xas yeḍlem, imi mmi-s-nni yebna-as taxxamt di tlemmast n teẓgi ma d yelli-s-nni yal taswiɛt ad as-d-tawi aɛwin iwakken ur yettɣama ara i llaẓ.